ລາວສຳມະນາການເຕີບໂຕສີຂຽວ
ກະຊວງແຜນການ ແລະ ການລົງທຶນ ໄດ້ຈັດກອງປະຊຸມສຳມະນາວິຊາການ ກ່ຽວກັບການເຕີບໂຕສີຂຽວຂອງສປປ ລາວ ຂຶ້ນໃນວັນທີ 23 ສິງຫາ ນີ້ ທີ່ໂຮງແຮມແລນມາກ ໂດຍການເປັນປະທານ ຮ່ວມຂອງທ່ານ ຄຳລຽນ ພົນເສນາ ຮອງລັດຖະມົນຕີກະຊວງແຜນການ ແລະ ການ ລົງທຶນ ແລະ ທ່ານ ເປີ ເບີທີຊັນ (Mr.PerBertilsson) ຮອງຜູ້ອຳນວຍການສະຖາບັນ ເພື່ອການເຕີບໂຕສີຂຽວໂລກ (Assistant Director-General, Global Green Growth Institute-GGGI), ມີພາກສ່ວນກ່ຽວຂ້ອງເຂົ້າຮ່ວມ.
ກອງປະຊຸມຄັ້ງນີ້, ຖືເປັນກອງປະຊຸມປຶກສາຫາລືໃນລະດັບວິຊາການຢ່າງເປັນທາງການຄັ້ງທີ 2 ພາຍຫລັງກອງປະຊຸມປຶກສາຫາລືຄັ້ງທີ 1 ໃນເດືອນເມສາປີ 2016 ທີ່ຜ່ານມາ. ເພື່ອນຳສະເໜີຜົນກອງປະຊຸມຄັ້ງທີ 1 ກ່ຽວກັບແນວຄວາມຄິດ ຂອງການເຕີບໂຕສີຂຽວ, ການສ້າງແຜນການເຕີບໂຕສີຂຽວ
ແລະ ວິທີການເຊື່ອມສານວຽກງານດັ່ງກ່າວ ເຂົ້າໃນຂະບວນການພັດທະນາເສດຖະກິດ-ສັງຄົມ ໃນລາວຄື: ແນວຄວາມຄິດການເຕີບໂຕສີຂຽວ ແລະ ການເຊື່ອມສານວຽກງານການເຕີບໂຕສີຂຽວເຂົ້າໃນແຜນພັດທະນາເສດຖະກິດ-ສັງຄົມຂອງ ສປປ ລາວ. ການວາງແຜນການເຕີບໂຕສີຂຽວ. ການນຳໃຊ້ບົດຮຽນການປັບປຸງ ແລະ ນະໂຍບາຍການເຕີບໂຕສີຂຽວໃນລາວ. ບົດບາດຂອງຄູ່ຮ່ວມພັດທະນາໃນການສົ່ງເສີມວຽກງານການເຕີບໂຕສີຂຽວ.ການວິເຄາະ-ວິໄຈ ກ່ຽວກັບຄວາມເປັນໄປໄດ້ຂອງການເຕີບໂຕສີຂຽວ. ການນຳໃຊ້ເຄື່ອງມືດ້ານການເງິນ ແລະ ການວາງແຜນງົບປະ ມານກ່ຽວກັບການເຕີບໂຕສີຂຽວ ເພື່ອໃຫ້ສອດຄ່ອງກັບເປົ້າໝາຍການພັດທະ ນາດ້ານເສດຖະກິດ-ສັງຄົມ ແລະ ສິ່ງແວດລ້ອມໃນລາວ. ການແລກປ່ຽນບົດຮຽນກ່ຽວກັບການພັດທະນາຕົວເມືອງສີຂຽວ ແລະ ການນຳສະເໜີໂຄງການສາທິດໃນນະຄອນຫລວງວຽງຈັນ.
ທ່ານ ຄຳລຽນ ພົນເສນາ ກ່າວວ່າ: ການເຕີບໂຕສີຂຽວແມ່ນມີຄວາມສຳຄັນ ໃນການບັນລຸເປົ້າໝາຍການພັດທະນາແບບຍືນຍົງ, ມັນແມ່ນການເຕີບໂຕທີ່ເປັນມິດກັບສິ່ງແວດລ້ອມ ແລະ ຮັບປະ ກັນໃຫ້ມີຊັບພະຍາກອນທຳມະຊາດເຫລືອໄວ້ໃຫ້ຄົນຮຸ່ນຫລັງຕໍ່ໆໄປ. ສະນັ້ນ, ວຽກງານດັ່ງກ່າວບໍ່ພຽງແຕ່ແມ່ນການປູກປ່າເທົ່ານັ້ນ ແຕ່ຍັງກວມເອົາວຽກງານອື່ນໆນຳອີກ ເພື່ອຮັບປະກັນໃຫ້ມີການນຳໃຊ້ຊັບພະຍາກອນຢ່າງປະຢັດ ແລະ ມີປະສິດທິຜົນສູງ ເຊັ່ນ: ການນຳໃຊ້ພະລັງງານແບບປະຢັດ, ພະ ລັງງານທົດແທນ, ການຄຸ້ມຄອງ, ກຳຈັດສິ່ງເສດເຫລືອ ແລະ ມົນລະພິດຕ່າງໆ, ການຜະລິດທີ່ເປັນມິດກັບສິ່ງແວດ ລ້ອມອື່ນໆ. ໄລຍະຜ່ານມາ, ສປປ ລາວ ກໍໄດ້ໃຫ້ຄວາມສຳຄັນຕໍ່ການເຕີບໂຕສີຂຽວ ໂດຍໄດ້ເຊື່ອມສານ ວຽກງານດັ່ງກ່າວ ລວມທັງເປົ້າໝາຍການພັດທະນາແບບຍືນຍົງ (SDGs) ເຂົ້າໃນວິໄສທັດຮອດປີ 2030, ຍຸດທະສາດການພັດທະນາຮອດປີ 2025 ແລະ ແຜນພັດທະນາເສດຖະກິດ-ສັງຄົມແຫ່ງຊາດ 5 ປີຄັ້ງທີ VIII (2016-2020) ເຊິ່ງໄດ້ຖືກຮັບຮອງຢ່າງເປັນທາງການ ທີ່ກອງປະຊຸມຄັ້ງປະຖົມມະລືກຂອງສະພາແຫ່ງຊາດຊຸດທີ VIII ໃນເດືອນເມສາທີ່ຜ່ານມາ.